b'\n_START_ARTICLE_\nSkandinavia\n_START_SECTION_\nEtymologi\n_START_PARAGRAPH_\nSkandinavia omfatter Den skandinaviske halv\xc3\xb8y, samt Jylland og \xc3\xb8yene imellom. og tar sitt navn etter f\xc3\xb8rstnevnte, som antas \xc3\xa5 v\xc3\xa6re oppkalt etter landskapet Sk\xc3\xa5ne._NEWLINE_Ordet nevnes f\xc3\xb8rste gang av den romerske naturvitenskapsmann Plinius den eldre (23\xe2\x80\x9379 e.Kr.) i formen Scadinauia (eller Scadinavia); det tydes som en sammensetning av germansk *skadin- (skade, (klippe)skj\xc3\xa6r) og *auj\xc5\x8d (\xc3\xb8y eller flatt og fruktbart land ved sj\xc3\xb8). Det gammelengelske navnet var Sceden\xc3\xaeg. Stedsnavnet Sk\xc3\xa5ne (norr\xc3\xb8nt Sk\xc3\xa1ney), som er navnet  p\xc3\xa5 Den skandinaviske halv\xc3\xb8ys sydspiss, kommer trolig av dette *Skadinauj\xc5\x8d. Gr\xc3\xb8nvik tror at f\xc3\xb8rsteleddet kan komme av Skades eller *Skad\xc5\x8d i betydningen mannlig kultleder, slik at navnet i s\xc3\xa5fall tydes som \xc2\xabkultlederens fruktbare flatland ved sj\xc3\xb8en\xc2\xbb._NEWLINE_Den greske geografen Ptolemaios skriver om fire \xc3\xb8yer ved navn Skandiai i \xc3\x98stersj\xc3\xb8en \xc3\xb8st for Jylland, tre sm\xc3\xa5 og \xc3\xa9n stor (Fyn, Lolland, Sj\xc3\xa6lland og Sk\xc3\xa5ne?) Den gotiske historieskriver Jordanes (ca. 485\xe2\x80\x93552) forteller at goterne stammet fra \xc3\xb8ya Scandza, som i den nordlige del midt p\xc3\xa5 sommeren hele d\xc3\xb8gnet har dagslys og omvendt ved midtvinter, da hele d\xc3\xb8gnet har natt. Det er uvisst om Skandia er en forkortelse for *Skadinauj\xc5\x8d (Gr\xc3\xb8nvik omtaler Scandia som en kortform), eller en selvstendig avledning. I det angelsaksiske Beowulf-kvadet finnes formen Scedenigge. I de eldste samiske joikene beskrives verden p\xc3\xa5 nordsamisk skadesi-suolu og \xc3\xb8stsamisk ska\xc4\x91su\xc3\xa2l i betydningen skades \xc3\xb8y (Svennung, 1963), dette bekreftes ogs\xc3\xa5 i andre gamle joiketekster om ulven som suolu gievra \xe2\x80\x93 den sterke p\xc3\xa5 \xc3\xb8ya.\n_START_SECTION_\nForveksling med Norden\n_START_PARAGRAPH_\nSkandinavia og Norden omfatter ulike land og geografiske omr\xc3\xa5der. Skandinavia best\xc3\xa5r av Norge, Sverige og Danmark og utgj\xc3\xb8r Norden sammen med Finland, F\xc3\xa6r\xc3\xb8yene, Gr\xc3\xb8nland, \xc3\x85land og Island. Blant land utenfor Skandinavia, og kanskje spesielt i engelskspr\xc3\xa5klige land, blir Skandinavia noen ganger upresist brukt synonymt med\xc2\xa0Norden, det vil si at man i tillegg til Skandinavia ogs\xc3\xa5 inkluderer Finland og Island. Disse landene har begge en lang historisk og kulturell tilknytning til Skandinavia. Island ble befolket av skandinaver i det f\xc3\xb8rste \xc3\xa5rtusen, men spr\xc3\xa5ket er ikke lenger gjensidig forst\xc3\xa5elig med skandinaviske spr\xc3\xa5k slik de snakkes i dag. Finland har historiske b\xc3\xa5nd til Sverige, har en svenskspr\xc3\xa5klig minoritetsbefolkning og har b\xc3\xa5de\xc2\xa0finsk og\xc2\xa0svensk som offisielle spr\xc3\xa5k. P\xc3\xa5 finske, selvstyrte \xc3\x85land er 91,2 prosent av innbyggerne svenskspr\xc3\xa5klige. Det finske spr\xc3\xa5ket er derimot ubeslektet med de skandinaviske spr\xc3\xa5kene.'